ming030890/wiki-yue-high-quality huggingface dataset:
鐮刀蟲

鐮刀蟲係日本電視遊戲寵物小精靈系列入面嘅其中一隻小精靈，編號141。佢係由萬年蟲進化成嘅。
鐵刀木

鐵刀木（粵拼：tit3 dou1 muk6；學名：Senna siamea），又叫泰國山扁豆（taai3 gwok3 saan1 bin2 dau6*2）、黑心樹（hak1 sam1 syu6）、黑檀木（hak1 taan4 muk6）、孟買黑檀（maang6 maai5 hak1 taan4），係蘇木科決明屬嘅常綠喬木，而家喺全球嘅熱帶、亞熱帶同溫帶地區都可以搵到。呢種樹既係一樖防護樹種，又係材質最硬，重量最重嘅樹。

名
由於佢嘅木硬到刀斧槍都唔可以搞掂佢，所以「鐵刀木」嘅名就係噉嚟。

古仔
傳說喺雲南某地，有位土司喺在世嗰時成日好鬼惡產。喺佢死咗之後，因為自己在世嗰時啲衰嘢，結果變成樖樹畀鄉民斬落嚟當成柴嚟燒。

樣
樖嘢一般有20m高，樹皮係深灰色，而樹枝又粗又光滑，佢嘅莖好難鋸、刨、剷同斬、劈佢，因為呢種樹用斧頭或刀劈佢，重會出現火花嘅。而樹葉方面，每個樹枝都有6－11對嘅長橢圓形細葉，好似啲牛皮噉；長35－70mm，闊15－20mm；而佢嘅葉後邊有好短嘅絨毛響度。花嘅直徑大概25mm到，黃色，有5嚿花瓣；雌蕊有10條，凈係得7條可以發育。而佢嘅果係扁嘅條形品種，兩邊逐漸變尖，入面有10－20粒籽。呢樖嘢嘅硬度可以去到656－698kg/cm³。

習性
佢鍾意喺有陽光嘅環境度生，而且生得好快。佢重禁熱、旱、濕同爛地、鹼性地、甚至抗到污染都得。

用途
呢種植物既可以淨化城市嘅環境，亦可以用嚟做行道樹同園林風景樹；佢嘅木可以用嚟整傢俬、樂器、雕刻同建築用木都得。佢嘅葉可以做瀉藥，根可以用嚟做驅蟲藥；葉同果可以用嚟整栲膠。另外佢嘅花可以畀人睇。

有關嘅書
黄櫟, 章程。《稀有植物大探秘》。頁 125。ISBN 978-7-5082-6715-9。
關平太子誕

關平太子誕，減筆寫做關平太子𧩙、關平太子旦，亦叫關王聖誕，係關平，即關平太子嘅寶誕。寶誕響五月十三。
關志燊

關志燊，香港親中派人士。

政治參與同經歷
佢係香港親中派嘅成員，有時會代表香港關氏宗親總會出席一啲親中派活動。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。佢亦曾經簽名支持北京未經諮詢或香港人同意嘅所謂完善選舉制度，大幅度削減香港立法會直選議席比例同增加過濾異見人士嘅單方面政治審查。
關愛

《關愛》係中國歌手關喆出嘅第一張專輯。喺2008年4月17號由艾回唱片發行。

簡介
呢隻碟收錄咗13隻歌。
關廟區

關廟區（臺灣話：Kuan-biō-khu）係臺灣臺南市南面嘅市轄區。北面新化區，東邊龍崎區，西邊歸仁區，南面高雄市阿蓮區、田寮區。位於嘉南平原與新化丘陵嘅交界，地勢三面較高，西面比較低，多數係丘陵地形，北面有屬鹽水溪支流嘅許縣溪流過，南方有二仁溪流域，氣候屬於熱帶季風氣候。
關建基

關建基，香港親中派人士。

政治參與同經歷
佢係香港親中派嘅成員。
佢曾經喺2015年1月去信立法會，支持北京未經諮詢或香港人同意，大幅度提高特首選舉候選人資格嘅831決定。
佢亦曾經簽名支持北京未經諮詢或香港人同意嘅所謂完善選舉制度，大幅度削減香港立法會直選議席比例同增加過濾異見人士嘅單方面政治審查。
關愛隊

關愛隊 (Care Teams)，全名「地區服務及關愛隊伍」(District Services & Community Care Teams)，係香港行政長官李家超喺2022年施政報告入面提出成立嘅地區組織。李家超話，全港18區會劃分成唔同小區，廣納地區組織同團體成為小區嘅「關愛隊」，包括青年同少數族裔。之前民政事務總署已經以「角色日漸式微」為理由，要求所有大廈互助委員會喺2023年1月1號之前解散。
關愛隊成員嘅遴選工作由民政及青年事務局局長領導嘅「全港關愛隊評審及督導小組」同18區民政事務專員領導嘅「地區關愛隊評審及統籌小組」負責，由政府一手包辦。關愛隊會推展關愛活動，例如探訪有需要人士，民政事務處喺2023年第一季率先喺新界嘅荃灣區同港島嘅南區成立關愛隊，並逐步推廣至其它16區。關愛隊初頭以10人團體為單位，每隊關愛隊設有隊長同副隊長。關愛隊無實權動員政府人員，同中國小區網格化嘅居民委員會有分別。關愛隊同政府之後會以協議形式合作，年期大約為兩年，期間由政府提供部分資源，身為首長級公務員嘅民政事務專員兼任當區關愛隊總指揮。
最初，政府消息人士無講明預計每隊關愛隊獲資助嘅金額，只係話會因應建議書構思而有所唔同。之後，政府話會為關愛隊提供部分資源，每小隊喺兩年資助期嘅總資助金額大約為80至120萬元，亦會因應小區特殊情況，考慮提供高過規定金額嘅資助。
關德興

關德興，MBE（1905年6月27號—1996年6月28號），藝名新靚就，係香港粵劇演員、電影演員、粵劇編劇同武術家。佢喺1949年到1981年嘅70幾套港產片入便，成日扮演黃飛鴻師傅，有「現代黃飛鴻」之稱，1996年因胰腺癌與世長辭。
關愛共享計劃

關愛共享計劃（英文：Caring and Sharing Scheme）係香港政府計劃喺2019年向符合相關條件嘅香港市民發放最多4,000港元嘅計劃。

背景
財政司司長陳茂波喺2018年2月28號發表2018-19年度《財政預算案》，畀坊間批評政府有巨額盈餘之下，「還富於民」嘅措施（俗稱「派糖」）只有好少人受惠，結果政府喺3月23號公佈推出「關愛共享計劃」，保證人人都有4,000港元嘅受惠。

受惠對象
申請人首先要喺2018年12月31號符合下面四個條件：
夠18歲；
揸香港身份證（包新來港人士，但唔包嚟香港工作、求學、接受培訓嘅香港非永久性居民同佢哋嘅受養人，亦唔包用訪客身分嚟香港嘅人）；
通常居住喺香港（包暫時離開香港而喺合理預期情況下會返香港住嘅人，例如出差、留學、求醫，但唔包移居海外人士）；
無攞2018-19年度《財政預算案》對綜合社會保障援助、長者生活津貼、高齡津貼或者傷殘津貼發放嘅額外兩個月款項。
除上面四個條件：
如果唔使薪俸稅，喺香港無物業，可以攞全額4,000蚊津貼。
如果唔使薪俸稅，喺香港有一個自住物業，而差餉寬減額少過4,000蚊，可以申請4,000蚊扣除差餉寬減嘅餘額。
如果要交薪俸稅，喺香港無物業，而薪俸稅稅款寛減額少過4,000蚊，可以申請4,000蚊扣除薪俸稅稅款寛減嘅餘額。
如果要交薪俸稅，喺香港有一個自住物業，而差餉寬減額加埋薪俸稅稅款寛減額少過4,000蚊，可以申請4,000蚊扣除薪俸稅稅款寛減加埋薪俸稅稅款寛減嘅餘額。

申請安排
關愛共享計劃由在職家庭津貼辦事處負責，喺2018年12月31號公佈申請安排。計劃喺2019年2月1號到4月30號接受申請，可以喺1月21號開始攞表格。
除咗填好咗嘅表格，申請人要交埋下面嘅證明文件：
香港身份證副本；
顯示申請人係帳戶持有人同列有帳戶號碼嘅銀行存摺首頁、提款卡或銀行月結單副本（如果無銀行戶口，可以唔交）。
初頭要提交埋申請日期前3個月內嘅住址證明副本，但之後取消咗呢個規定。
遞交申請方式可以郵寄或者放落指定地點嘅投遞箱。
鋒面雨

鋒面雨係指各種鋒面通過一個地區後帶嚟嘅降雨。冷鋒、暖鋒、滯留鋒、囚錮鋒嘅鋒面雨型態都有啲分別，但通常都係降雨強度細、持續時間長、影響範圍大。
鋇

鋇（粵拼：bui3，英文Barium）係元素一種，符號Ba，原子序號56，原子重量137.3277。佢密度3.594，溶點1002.15，沸點2170，熱容量有0.204，電負度有0.89。
維基同享有多媒體嘅嘢：
Barium（類）
鋒面

鋒面（粵拼：fung1 min6*2）係氣象學入面——冷暖氣流相遇而形成嘅一種天氣情況，喺鋒面兩邊都有唔同嘅氣溫，而且有行雷閃電、橫風橫雨雪等惡劣天氣狀況。
佢喺空間係個傾斜嘅面，喺高空長成千公里，闊大多數係200～400公里，高度最低得1～2公里，最高可以去到十幾公里。地面影響範圍可以去到一百幾萬平方公里。

斜率
鋒面一般向冷空氣傾斜，而且唔同鋒面類，斜率都唔一樣。

分類
鋒面有好多種兼有唔同天氣特徵，可以分做冷鋒同暖鋒兩大類，其他種類嘅鋒重有錮囚鋒、滯留鋒等等。
鋇嘅同位素

鋇嘅同位素有50個，其中7個存在喺自然環境中，但係嗰7個同位素中只係5個係穩定嘅，其他都具半衰期或放射線，例如130Ba，佢嘅豐度係0.00106，半衰期係4.01021年。其餘嘅同位素都係人工嘅，難以存在喺自然界之中，即使係半衰期有10年嘅133Ba。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
鋒

刀鋒：一種利器。
鋒面：氣象學入面，冷暖氣流相遇而形成嘅天氣情況。
鋅

鋅（文讀辛（粵拼：san1），白讀星（粵拼：sing1）；Zinc），廣東話舊時叫白鉛或者窩擇，係金屬元素一種，原子序號30，符號Zn，原子重量65.409(4)。廣東話名因為受英文影響，好多時叫做升或者升鐵。
鋅係藍白色嘅金屬，密度係 7.14克/立方厘米，熔點係 419.5℃。佢嘅化學性質活潑，喺常溫嘅空氣入面，表面會起一層碳酸鋅膜，可以阻止佢進一步氧化。
鋅最大嘅用途係電鍍工業。佢嘅化合物重可以用喺醫藥、橡膠、油漆等等工業。
鋅嘅同位素

鋅有40個同位素，其中3個係穩定嘅。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
鋂

鋂（粵拼：Mui4，英文：Americium）係元素一種，符號Am，原子序號95，係一種人工合成嘅放射性元素，屬於錒系元素之一。佢最早係1944年合成嘅。由美國嘅西博格（G.T.Seaporg）、詹姆斯（R.A.Jamse）同摩根（L.O.Morgan）喺俾一個反應堆輻射過嘅鈽入面發現嘅。

名
鋂用「美洲」嚟起名。對比番佢上一周期嘅銪，係用「歐洲」嚟起名。

基本資料
鋂嘅原子重量243.0614。佢密度13.69，溶點1267.15，沸點2880，電負度有1.3。

同位素
鋂係人工合成嘅放射性元素，半衰期最長嘅係鋂-243，有7370年。另一個同位素鋂-241半衰期有458年。

應用
鋂-241係鈽係核能發電過程嘅副產物，可以大量咁整出嚟，所以好平，可以攞嚟做離子式偵煙探測器。探測器入面嘅鋂-241會係咁放出α射線，咁樣電流就可以通過空氣電離嘅罅隙。當火災嘅煙霧一入咗去條罅，電流就會少咗，測倒有煙霧而響火警鐘，當煙霧散咗之後，電流就會回後原狀，停咗個火警鐘。
偵煙探測器入面嘅鋂-241
維基同享有多媒體嘅嘢：
Americium（類）
鋒味

《鋒味9》係香港歌手謝霆鋒嘅華語專輯，由英皇娛樂推出。
鋁土礦

鋁土礦（英文：Bauxite，粵拼：leoi5 tou2 kong3）係種有鋁嘅礦物，主要成分有Al(OH)3、軟水鋁石、硬水鋁石，同埋針鐵礦、赤鐵礦、石英等等。

產域
鋁土礦冇過度集中喺某啲區域生產，而係遍佈世界各地，不過好難喺普通嘅岩石裏面攞到，所以含量比較多嘅鋁土礦，就變成咗製造鋁嘅主要原料。鋁土礦一般喺海盆地同湖盆地以沉積嘅方式開採，亦都可以藏喺玄武岩或者其它岩石嘅風化殼裏面。
蘇榮

蘇榮（1948年10月—），中國吉林洮南人，係中國共產黨同中華人民共和國嘅副國級高層領導人之一。做過中共嘅青海、甘肅、江西省委書記。佢係中共第十四、十五屆中央候補委員同埋第十六、十七屆中央委員，同周永康有住好密切嘅關係。
2014年6月14號，中國共產黨中央紀律檢查委員會發佈公告，講佢涉嫌嚴重違紀，而家正受組織調查。6月25號，全國政協常委會做出撤去佢全國政協副主席同政協委員資格嘅決定。2015年2月16號，畀中共開除黨籍公職。
蘇樺偉

蘇樺偉，BBS（粵拼：sou1 wa4 wai5，英文：So Wa Wai，1981年10月6號—），暱稱「偉仔」，係香港一位田徑項目傷健運動員。
佢曾經參加過五屆傷殘人士奧運會，傷殘人士世界田徑錦標賽等運動比賽，奪得多面獎牌，（截至2019年）仍然係男子100米同200米傷殘人士世界紀錄保持者，更加畀香港人喻為「超級神奇小子」，經理人係劉德華。
蘇樺偉天生患有痙攣，生於一個收入好低嘅家庭，阿爸係油漆工人，阿媽係全職家庭主婦，自蘇樺偉出世後就專心照顧佢。佢細佬蘇健瑋細佢8歲。一家四口住喺九龍愛民邨。佢堂細佬係蘇伊俊籃球員。

相關影視作品
2021年，香港導演尹志文將蘇樺偉嘅生平拍攝成電影《媽媽的神奇小子》，由梁仲恆飾演成年蘇樺偉、吳君如飾演蘇母，吳君如兼任片監製。
蘇欣婷

蘇欣婷（英文：Esther So，1995年6月25號—），係香港女演員，2020年出道，之前亦演出過音樂劇同話劇。

簡歷
蘇欣婷中學讀香港真光書院，2018年喺香港演藝學院戲劇學院畢業。佢2020年喺ViuTV劇集《二月廿九》飾演NLP催眠師「跳掣」而畀人識。
蘇氨酸

蘇氨酸（英文：threonine）係一種氨基酸。
蘇永康

蘇永康（英文：William So，1967年9月24號—）係香港流行歌手，亦曾參與過電視劇演出，作品包括《壹號皇庭》、《妙手仁心》。

演出作品
呢個表唔完整，歡迎加料。
蘇民

蘇民（粵拼：sou1 man4；1926年7月11號—2016年8月28號），原名濮思洵（buk6 si1 seon1）或濮思荀，山東濟南人，祖籍江蘇溧水縣（今日嘅江蘇南京市溧水區），係中國嘅男演員同導演，喺北京人民藝術劇院做。做過中國戲劇家協會會員同北京市文聯理事。1994年拍過劇集《三國演義》；1996年喺電影《鴉片戰爭》扮過道光皇帝。
蘇民喺2016年8月28號凌晨瞓緊覺時過身，終年90歲。
蘇永安

蘇永安，香港親中派人士，祖籍福建泉州晉江安海鎮，旭達集團董事長。

政治立場
佢嘅立場係親中派，喺2014年1月曾經去信香港立法會，就2016年香港立法會選舉同2017年香港行政長官選舉嘅選舉辦法發表意見，其中佢反對公民提名，又支持篩選候選人。
佢亦有份支持北京未經諮詢或香港人同意，強行訂立嘅《港版國安法》，形容《港版國安法》如定海神針穩住治安，又以『黒暴分子』形容香港反送中運動爭取民主嘅示威者。
隨著中共發展大灣區嘅政策，佢亦鼓勵香港人前往大灣區發展。
喺兩岸問題上，佢反對台灣獨立。

家庭
佢老豆係蘇遠外。
蘇永康的化粧間

《蘇永康的化粧間》係香港歌手蘇永康嘅唱片，喺1999年10月推出。
蘇楚欣

蘇楚欣（英文：Sobi So，1997年11月30號—），係香港女藝人，2020年參加ViuTV選秀節目《全民造星III》而出道，跟住第二年再參加ViuTV另一真人騷《最後一屆口罩小姐選舉》。

簡歷
蘇楚欣16歲參加《英皇新秀歌唱大賽》，攞到亞軍，嗰時英皇娛樂同佢簽「歌手合約」，但當佢去專業錄音室錄音嗰陣覺得自己表現唔係咁好，最後雙方和平解約。
蘇楚欣2019年喺香港演藝學院戲劇藝術學士畢業，主修表演。2020年佢參加ViuTV選秀節目《全民造星III》，最後入到50強就止步。第二年佢再參加ViuTV另一真人騷《最後一屆口罩小姐選舉》，代號「Sleepy」，最後12強止步。
陶域河

陶域河（River Tweed）係英國蘇格蘭嘅河，由蘇格蘭邊區流入北海，長156公里。
陶大宇

陶大宇（Michael Tao，1963年8月26號—），係香港男演員，1983年第12期無綫電視藝員訓練班畢業後入行，曾經長期做無綫電視藝員，代表作品包括《壹號皇庭》同《刑事偵緝檔案》系列。佢亦拍過亞洲電視同香港電視娛樂嘅電視劇。

演出
呢個表唔完整，歡迎加料。
陶山惠實里

陶山惠實里 ，係日本嘅一個女藝人同埋配音員。
陶山章央

陶山章央 ，係日本嘅一個男配音員。

配音作品一覽
呢個表唔完整，歡迎加料。
陶子𡷹

陶子𡷹（陶讀窰；𡷹讀現；英文Yiu Tsz Yin），又寫陶子峴，香港一地，又係一村，喺大埔碗窰，荔枝山之北，下碗窰過碗窰河東北。原地今吐露港公路橋底，大埔河邊，德雅苑對岸。村名陶子𡷹村，或寫陶子峴村。

文
陶子𡷹，依處陶字，要特別讀窰。𡷹讀現，有幾個解釋，一，山小而險，二，嶺上平，三，嶺小高。𡷹喺山突出處側建村，亦描述山勢。

史
陶子𡷹係文氏族人開，與碗窰各村，以燒制磁器爲生。及後移居泮涌，亦有後人移居蔡坑，即今泰亨。
陶山書院

陶山書院係個喺韓國嘅世界遺產，登錄喺聯合國教科文組織嘅世界遺產名錄。
詹小屏

詹小屏（Judi Jim；1944年—）係香港歌手、節目主持、電視幕後制作。喺香港嘅電台、電視台工作。

屋企
一九七二年結婚，老公梁濃剛，係樂評人同無綫電視管理層。
詹憲慈

詹憲慈係清光緒癸卯恩科舉人。廣東番禺人，去過日本文師範學校留學，返嚟之後去咗番禺縣立師範學堂做校長。1918年到1927年喺國民政府做交通部秘書，亦喺廣東高等師範同省立女子師範教過書，死喺樂昌坪石。
寫咗本《廣州語本字》，廣東《番禺縣志》都有講。本書雖喺20世紀20年代寫好，要到1995年先由香港中文大學出版。
詹宏志

詹宏志（1956年3月12號—），係臺灣基隆人。佢喺國立臺灣大學經濟系畢業，佢係臺灣作家、編輯、電影製片、《數位時代》發行人同PChome Online網路家庭出版集團同埋城邦文化創業人。
詹寶瑜

詹寶瑜，香港親中派人士。

政治立場
佢嘅政治立場係親中派，曾經參加香港廣東社團總會同民建聯聯合主辦嘅「香港廣東社團青年政治人才培訓課程」。佢又話，年青人要有愛國情懷。
喺政府大幅度削減直選議席同排除民主派參選，選舉委員會委員可以互相提名都唔當係利害衝突嘅制度下嘅2023年香港區議會選舉，詹寶瑜曾經以獨立名義參選地區委員會界別（觀塘），攞到144票，成功當選。
詹子晴

詹子晴（Yako Chan，1988年4月11號—），原名詹雅文，藝名丫頭，台灣女藝人、主持人、演員，活躍於各大綜藝節目。2013年起成為藝人吳宗憲成立嘅經紀公司「傑克傳播」及「容易文創」旗下藝人。
詹志勇

詹志勇係香港地理學家，有「樹博士」之稱，主力研究市區生態地理，並致力於保護香港市區各處嘅大樹同古樹。佢曾經係香港大學地理學系講座教授，喺港大教37年書，而家係香港教育大學教授。詹係香港最早研究並發掘石牆樹價值嘅學者。佢因為研究市區生長嘅樹木而多次獲得香港大學嘅傑出研究員獎。
詹志民

詹志民，原名詹志文，係香港商業電台DJ，曾經俾同台DJ森美戲稱「方人方面方剛」，喺《森美小儀山寨王》時代，名為Leo。但係為配合電台節目《空中喱民》，所以將「文」字改為「民」。並人稱「四方果」，一度俾森美喺《森美移動》中喺Yahoo!揾四方果，成為一時佳話。
佢喺葵涌葵盛邨長大，2001年向俞琤自薦加入商業電台，喺林海峰嘅節目《好世界》中，負責其中一個15分鐘嘅遊戲環節。其後喺森美同阮小儀嘅節目《森美小儀dot dot dot》中擔任副手，跟過卓韻芝學習劇本創作。電台認為佢同森美同埋阮小儀夾得到，正式加入佢哋嘅節目《森美小儀dot dot dot》。再加入森美嘅週末遊戲節目《森美移動》，其後更加有個人節目《Pat Pat Leo》，2005年同張家豐（阿喱）夾埋做節目《空中喱民》，後來有個人音樂節目《Chi Man's Choice》，開始喺商業電台抬頭。而家間中參與《架勢堂》為Hit Hot Hong Kong出題目。
2006年6月12號起同蘇耀宗（細So）及 張家豐（阿喱）主持新遊戲節目《大鐵人123》。

屋企
詹志民已結婚，同阿爸阿媽一齊住，阿爸係的士司機，阿媽嚮銅鑼灣登龍街嘅合利車仔麵鋪頭賣嘢。屋企人信奉基督教，宗教聖歌《奇異恩典》係佢鍾意嘅一首歌。
贊助

贊助（sponsorship）係指支持一件活動或者一個組織，做法可以係透過捐錢或者捐物資，目的通常係為咗宣傳。例如汽車公司贊助賽車，為賽車手提供零件等嘅支援，然後賽車手就會（例如）喺車上面展示贊助商嘅嘜頭或者公開多謝贊助商，幫汽車公司達到宣傳嘅效果。
賽馬車

賽馬車（英文：Harness racing）係種風行北美、歐洲同澳紐嘅競技運動，屬賽馬嘅變種，比賽嘅馬會拉住一架兩個轆嘅馬車，騎師就坐喺馬車上面控制住隻馬。
喺美國，賽馬車多數都會用標準馬嘅馬種。
贅語

贅語（粵拼：zeoi6 jyu5，音同「序語」，意思係「好纍贅」；英文：Pleonasm）係指一句嘢入便有啲字詞意思重複咗，所以「講嚟或者寫嚟都嘥氣」。
簡化例子：用粵語白話文寫「元旦朝頭早」可以算係「句子入便有多餘嘅資訊」；喺古代，旦呢隻漢字本身就有太陽啱啱出地平線嗰一刻噉嘅意思，而元可以有起始噉嘅意思—所以元旦已經可以理解為新一年第一個朝頭早嘅意思；根據呢種理解，「元旦朝頭早」入便嗰個「朝頭早」係多餘嘅。

基礎
睇埋：語義
舉個例子說明，想像而家阿明同阿偉兩個人喺度傾偈，阿明開口問：
「喂，你鍾唔鍾意食芝士呀？」
假設阿偉鍾意芝士，佢可以噉答：
「Yes 呀，我鍾意芝士。」
原則上，句嘢有啲多餘：Yes 同埋佢後面嗰句嘢，是但一嚿都可以表達到「係，我鍾意芝士」噉嘅意思。阿偉查實並冇必要講到咁「唚氣」。
贊助頂級域

贊助頂級域（sponsored top-level domain，sTLD），又叫贊助頂級域名，係互聯網號碼分配局（IANA）管理嘅一類頂級域，都係通用頂級域，但就由唔同贊助機構建立同協助管理。
賽高素

賽高素（Troy Kotsur，1968年7月24號—）係美國聾人演員。2022年佢憑住電影《心之旋律》攞到奧斯卡金像獎最佳男配角獎。
賽麗娜

賽麗娜（Serena Yeung，1986年11月6號—），原名楊礎鴻（Rainbow Yeung），係香港女模特兒同演員，2008年憑七海健絡電視廣告開始畀觀眾留意，嗰時有花名叫「翻版楊恭如」，不過之後淡出模特兒界，近年好似修讀一啲演戲課程，直到2016年喺viuTV處境劇《三一如三》嘅演出，先至再畀觀眾留意。

簡歷
楊礎鴻本身喺一間私立設計學校讀平面設計高級文憑課程，之後升讀香港城市大學專上學院傳意設計學士。
楊礎鴻16歲（2002年）就去佢表姐嘅模特兒公司試鏡，開始做模特兒，之後曾經加入JamCast模特兒公司，拍過一啲廣告。當中代表作係2008年嘅七海健絡電視廣告，入面惡搞著名流行歌《天各一方》嘅獨白，令觀眾印象深刻。
約莫2015年，楊礎鴻改用「賽麗娜」呢個藝名，並且2016年第一次參演電視劇，喺香港電視娛樂viuTV處境劇《三一如三》客串一集單元角色，飾演一位曾經同男主角陳安立有過師生戀嘅後生女miss。由於題材比較大膽，加埋戲入面佢著住黑絲襪嘅形象，令唔少觀眾留意佢。皆因佢嘅演出受觀眾歡迎，佢個角色由客串變成正式。
贈品

贈品（prize）係一件產品賣嗰陣連埋送嘅細小物品。通常係用嚟做宣傳用嘅。
雪月15號

雪月15號（法文：15 Nivôse），亦叫兔日（法文：Lapin），係法國共和曆入面每年嘅第105日，離年尾重有260日（閏年261日）。
雪巴人

雪巴人（藏文：ཤར་པ）係一支散居喺尼泊爾、中國、印度同不丹嘅民族。

歷史
雪巴人係遊牧民族，佢哋第一次定居喺索盧坤布（英文：Solukhumbu District）。根據雪巴人嘅口述歷史，有四個群體喺不同時間由西藏康區（中文：康區）遷移到索盧坤布，產生咗四個基本雪巴部落，然後呢四個族群逐漸分裂做而家嘅廿幾個氏族。大乘佛教嘅宗教衝突可能促成咗雪巴人喺13世紀同14世紀從西藏遷出並抵達尼泊爾嘅坤布（中文：坤布）地區。雪巴移民喺穿越喜馬拉雅之前經過 Ü 同 Tsang。
喺1400年代，坤布嘅雪巴人喺新成立嘅尼泊爾國家入面獲得自治權。喺1960年代，隨著同中國嘅緊張局勢加劇，尼泊爾政府對雪巴人嘅影響越來越大。喺1976年，坤布成為國家公園，旅遊業成為主要經濟力量。
Gautam (1994)得出結論，雪巴人大約喺600年前從西藏遷移到尼泊爾，最初經過 Rongshar 向西，然後通過囊帕拉山口（中文：囊帕拉山口）。據推測，呢一班來自西藏東部康區嘅人被人叫做「Shyar Khamba」，佢哋定居嘅地方被稱為「Shyar Khumbu」，隨著時間嘅推移，「Shyar Khumbu」嘅居民「Shyar Khamba」被稱為雪巴人。尼泊爾民族志博物館 (2001)一項研究假設而家嘅尼泊爾已經成為尼泊爾王國不可或缺嘅一部分。自古以來，雪巴人就同其他尼泊爾克拉底部落一樣，會喺喜馬拉雅地區從一個地方遷移到另一個地方，作為高山牧民同商人倖存落嚟嘅地區。

爬山技能
有好多雪巴人喺當地被高度評價為精英登山者同專家，佢哋對喜馬拉雅地區嘅早期探險家好有價值，喺嗰個地區嘅山峰同山口嘅極端高度充當嚮導，特別係對於攀登珠穆朗瑪峰嘅探險。而家外國人經常用雪巴人來指代幾乎所有受僱喺喜馬拉雅山登山探險嘅嚮導，唔理佢係咪雪巴人，因為咁，喺其他情況下，該術語已經成為嚮導或者導師嘅俚語。雪巴人以佢堅韌不拔、專業知識同在高海拔地區嘅經驗而喺國際攀登同登山界享有盛譽。據推測，雪巴人嘅部分攀登能力係因為基因適應咗高海拔地區嘅結果。其中一啲適應包括獨特嘅血紅蛋白結合能力同一氧化氮產量翻倍。

2014年珠穆朗瑪峰雪崩事故
喺2014年4月18號，一座冰塔喺珠穆朗瑪峰嘅坤布冰瀑上方坍塌，造成大量冰雪雪崩，令16名尼泊爾嚮導死亡，其中大部分都係雪巴人。

宗教
雪巴人普遍信仰佛教神靈、魔鬼，佢哋仲將珠穆朗瑪峰叫做「世界之母」。馬卡魯峰被尊為香卡（濕婆）神。每個氏族都崇敬某啲山峰同佢嘅保護神。
雪月13號

雪月13號（法文：13 Nivôse），亦叫板岩日（法文：Ardoise），係法國共和曆入面每年嘅第103日，離年尾重有262日（閏年263日）。
雪廠街

雪廠街（英文：Ice House Street）係香港中環一條馬路，由下亞厘畢道開始，去到干諾道中近文華東方酒店。
雪月

雪月（法文：Nivôse）係法國共和曆入面每年嘅第4個月，約莫係格里曆12月21號到1月19號，亦即約莫係山羊座嘅日子。
雪月個法文名嚟自拉丁文「nivosus」，即係雪。
雪月10號

雪月10號（法文：10 Nivôse），亦叫連枷日（法文：Fléau），係法國共和曆入面每年嘅第100日，離年尾重有265日（閏年266日）。
雪月11號

雪月11號（法文：11 Nivôse），亦叫花崗岩日（法文：Granit），係法國共和曆入面每年嘅第101日，離年尾重有264日（閏年265日）。
雪月12號

雪月12號（法文：12 Nivôse），亦叫黏土日（法文：Argile），係法國共和曆入面每年嘅第102日，離年尾重有263日（閏年264日）。
雪月14號

雪月14號（法文：14 Nivôse），亦叫砂岩日（法文：Grès），係法國共和曆入面每年嘅第104日，離年尾重有261日（閏年262日）。
赫歇爾太空望遠鏡

赫歇爾太空望遠鏡（英文：Herschel Space Observatory），係一副太空望遠鏡，2009年由歐洲太空總署射上地球大氣層上面嘅太空軌道，用到2013年。
赫梅利尼茨基州

赫梅利尼茨基州（烏克蘭文：Хмельницька область），係烏克蘭西部嘅一個州，首府赫梅利尼茨基。
赫爾曼·外爾

赫爾曼·外爾係一個德意志帝國、威瑪共和國、美國數學家、物理學家、哲學家、大學教員。
赫爾松

赫爾松係烏克蘭赫爾松州嘅首府，2022年人口將近28萬人。
喺2022年俄羅斯對烏克蘭發動全面入侵之後，俄軍曾經攻佔咗赫爾松，但係畀烏軍響2022年11月收復番。
維基同享有多媒體嘅嘢：赫爾松
赫梯

赫梯（赫梯文：URUHa-at-ti；粵拼：hat6 tai1）係一個西亞古國，佢嘅領土範圍大致係而家土耳其入面嘅細亞細亞高原一帶。赫梯係西亞地區甚至全球最早發明冶鐵術同使用鐵器嘅國家。
赫梯嘅領土範圍（公元前1500年左右）
赫梯文

赫梯文係印歐語系安那托利亞語族嘅一種滅絕咗嘅語言，主要喺前20世紀到前13世紀嘅赫梯用。
赫爾松州

赫爾松州（烏克蘭文：Херсонська область），係烏克蘭南部嘅一個州，首府赫爾松。
赫爾薩

赫爾薩（西班牙文：Gelsa）係西班牙亞拉岡薩拉戈薩省一座城，住1千人。
赫爾辛基

赫爾辛基（芬蘭文：Helsinki）係歐洲國芬蘭嘅首都，喺芬蘭南部芬蘭灣沿海。佢同時兼任新地嘅首府。赫爾辛基主辦過好多個國際活動，1952年夏季奧林匹克運動會就係喺赫爾辛基度舉行。喺2024年，赫爾辛基嘅人口達到一百三十四萬七千人。

早期歷史
由幾千年前開始，赫爾辛基地區就經已有人住。

赫爾辛基建立咗之後
1550年，瑞典國王孤士塔符渦沙建立咗赫爾辛基。

俄羅斯帝國時期
喺1808年，俄羅斯帝國佔領咗而家屬於芬蘭嘅地區，而喺1812年，赫爾辛基都成為咗俄羅斯帝國自治實體芬蘭大公國嘅首都。
食用魚

食用魚係指可以畀人食嘅魚，佢哋嘅魚肉係人類其中一個攝取蛋白質嘅來源。
食用魚可以嚟自鹹水或者淡水，淡水魚通常比較多骨同腥。
食物銀行

食物銀行係一項計劃，主要目的係希望藉住由慈善團體嚟號召熱心嘅廠商幫嗰啲解決唔到「三餐」基本需要嘅人同家庭，提供緊急同短暫嘅膳食援助。
食神

食神 (電影)：1996年由笑星周星馳出嘅電影。
食神 (電視劇)：1998年嘅電視劇。
香甜苦辣：又叫食神，2007年嘅電視劇。
梁文韜：香港食家，人稱食神。
食粉絲

食粉絲本來係指食用粉絲呢種食物，但後來就被用來形容一啲歌手或藝人，借自己嘅名譽地位，同歌迷或者影迷發生性行為。呢啲事件猶如有時會涉及婚外性行為，所以被報道嘅時候，都會受到一定爭議，藝人亦好多時候會第一時間否認。曾經被指食粉絲嘅藝人包括林俊傑、譚詠麟、張致恒、王嘉爾、韓國男團NCT香港成員黃旭熙（Lucas）、許凱、吳亦凡等。

林俊傑
2021年底，林俊傑被一名網友揭露有不尋常性關係，而且提供多項證據，包括聊天紀錄截圖同埋對話錄音，而且內容露骨。該名網民指控，林俊傑玩弄自己嘅感情，自己甚至因為公開呢件事收到好多恐嚇威脅，要求林俊傑道歉，似番個男人。林俊傑之後發表聲明否認，但就再無任何公開反應。

譚詠麟
2021年，微博網友『悲傷牛肉麵』指控譚詠麟同歌迷有不正當關係，而新聞喺香港報道之後，媒體同網友都有唔少冷嘲熱諷，有商家仲抽水乘機推出“粉絲煲”、“碎粉絲”套餐。另外，當時電影《闔家辣》亦正值拍攝期，而電影入面吳君如有句對白就話阿倫（鄭中基喺入面嘅角色）『最鍾意食粉絲』。

張致恒
2022年4月，ViuTV節目《晚吹 - 戀講嘢》入面有一集嘅嘉賓係口罩小姐「肥妹」李文潔，佢大爆某個男歌手搞大咗女歌迷嘅肚，之後網民推斷佢講緊張致恒。張致恒否認指控，不過佢自己本身亦同另一女歌迷區燕雯離離合合之後結婚，但結婚後又多次傳出離婚消息。

王嘉爾
2023年1月，黃明志喺社交媒體怒斥一名男星，疑強迫未成年少女發生關係，又批評佢無做任何防護措施，之後有網民分析，就認為佢指控緊王嘉爾。
食物鏈

一條食物鏈嘅圖解；鏈入面嘅每種物種會食喺正佢下面嘅物種。
食物鏈（英文：food chain）係生態學上嘅一個概念，表示物種之間「邊種食邊種」嘅關係，代表咗物質同能量喺物種之間轉移流動嘅情況。

概論
睇埋：生態系統
淨係講昆蟲生態嘅話：
蝴蝶等嘅多數昆蟲都處於食物鏈嘅底層，有為數眾多嘅物種都係蝴蝶嘅天敵－包括咗雀鳥、蜥蜴、蜘蛛同青蛙等等都會以蝴蝶做獵食對象，而大隻啲嘅昆蟲（蜻蜓同螳螂呀噉）都會食蝴蝶，會以敏捷嘅身手（好似係雀鳥）或者設陷阱（好似係蜘蛛）捉蝴蝶或者蝴蝶毛蟲嚟食。
同時蜻蜓雖然會食蝴蝶，但又會畀第啲動物食。蜻蜓最大嘅天敵係雀鳥：雀鳥好多時都係雜食動物，會捉任何細隻過佢哋嘅動物嚟食－包括蜻蜓在內嘅各種昆蟲，都係雀鳥嘅獵物，好似燕子、雨燕同鶲在內嘅好多種雀鳥都畀人紀錄到佢哋能夠喺空中追捕蜻蜓同捉蜻蜓嚟食，而鴨同鷺等嘅水鳥，仲畀人紀錄到佢哋捕食水入面嘅蜻蜓若蟲。
一隻毛蜻蜓（Brachytron pratense）搵到嘢食－佢擔住隻花蜂。一隻毛蜻蜓（Brachytron pratense）搵到嘢食－佢擔住隻花蜂。 一隻雀仔擔住隻蜻蜓。一隻雀仔擔住隻蜻蜓。 一隻黃蜻（Pantala flavescens）畀隻蜘蛛捉住咗。一隻黃蜻（Pantala flavescens）畀隻蜘蛛捉住咗。
食的秘密

《食的秘密》（粵拼：sik6 dik1 bei3 mat6，英文：Cuisine Top Secret），係香港電視網絡製作嘅飲食節目，以香港地道食品做主題，由唔同資深演員擔任主持。

節目簡介
《食的秘密》係一輯飲食節目，記錄香港多種著名地道美食，為呢啲美食作出一個歷史性存檔。除咗講解唔同美食嘅典故之外，更為觀眾拆解其中烹調秘訣，用多種角度分析呢啲美食受歡迎嘅原因。畀觀眾喺品嚐美食之餘，更認識到中華烹調技藝嘅博大精深。
食碎屑生物

食碎屑生物（粵拼：sik6 seoi3 sit3 sang1 mat6 | 英文：Detritivore）係指食「碎屑」維生嘅生物，當中「碎屑」係指啲生物嘅廢料（例如大便）或者死咗嘅有機物質。呢啲生物係生態系統嘅重要一環，擔當住「將啲廢棄咗嘅有機材料循環返用」嘅角色。
食碎屑生物有陣時可以對人造成侵擾，例如白蟻係食碎屑動物，出嗮名鍾意食木頭（一種死咗嘅有機物質），所以成日都會對木造建築物造成破壞。
震源深度

震源深度（粵拼：zan3 jyun4 sam1 dou6）係從震央到震源之間嘅垂向距離。按震源深度亦可以細分成淺源地震、中源地震同埋深源地震呢三種：
淺源地震：地震震源深度＜70km。
中源地震：70km≤地震震源深度＜300km。
深源地震：地震震源深度≥300km。
震源距

震源距（粵拼：zan3 jyun4 keoi5），香港又嗌地震距（dei6 zan3 keoi5），係受地震影響嘅任一點到震源嘅距離。喺地震學可以定義成噉嘅公式：
：地震嘅岩石剪切模量，單位Pa或N/m²。
：發生地震嘅斷層面積，單位m²。
：斷層嘅平均滑動量，單位m。
霍世潔

霍世潔係台灣二胡琴師。
佢喺台灣出世，攞過全台灣省胡琴比賽冠軍。20歲到香港發展。佢經常參與電影、電視嘅音樂製作，作品包括《宮心計》、《巾幗梟雄》等。
佢老公蕭白鏞亦係二胡琴師。
震源

震源（粵拼：zan3 jyun4）係地下發生地震嘅地方。按震源深度亦可以將震源細分成淺層地震、中層地震、及深層地震。
震音

震音，北方話叫抖音，係音樂表演技巧，個音調會好快反覆交替，聽落好係震緊。唱歌嚟講，一般係透過控制聲帶去唱出震音。
霍亂疫苗

霍亂疫苗（Cholera vaccine）係種預防霍亂嘅疫苗，1880年代開始用，主要畀1歲打後嘅細路打。
霍亂

霍亂（Cholera）係種病，歸入傳染病，由霍亂弧菌致病，菌入小腸令患者嘔同肚屙，嚴重有生命危險，脫水致死。
雷敦

雷敦（英文：Leyton）係英倫大倫敦一地，響倫敦查靈十字東北10公里。
雷打石

雷打石（Lui Ta Shek）係香港嘅山，海拔高379米，喺西貢區，附近範圍劃咗入西貢西郊野公園。
雷振邦

雷振邦（1916年4月30號—1997年10月18號），係中國電影音樂作曲家、一級作曲，中國音樂家協會理事，中國電影音樂協會副會長，中國電影家協會常務理事，中國民主同盟盟員，第六屆全國政協委員。
雷明登870霰彈槍

雷明登870係由美國雷明登武器公司設計嘅一種霰彈槍，喺各國嘅軍警入面好普遍。

概述
雷明登870有好多款唔同型號，佢可以用到好多種唔同口徑嘅霰彈，亦可以用嚟發射催淚彈同橡膠子彈等低殺傷力嘅彈藥。雷明登870用泵動式槍機運作（即係射一下拉一下），並得到各國軍警同平民廣泛使用，例如金鋪同銀行守衛，解款員咁。但亦都有人將佢哋改短用嚟犯罪。
雷拿士里站

雷拿士里站（英文：Rayners Lane tube station）係英國倫敦地下鐵大都會綫同皮卡迪利綫嘅車站，屬第5收費區，喺大倫敦哈羅區。
雷文克勞

藍色、青銅色雷文克勞所屬顏色與圖案。

選擇學生方式
聰明、睿智、好奇心
雷文克勞（英文：Ravenclaw），係J·K·羅琳嘅奇幻小說系列《哈利波特》入面，霍格華茲嘅四大學院之一。呢個學院由羅威娜·雷文克勞創立，佢原有嘅代表動物係鷹而唔係渡鴉（電影入面為咗更貼題而將佢改成渡鴉），用智慧聰敏嚟做收生準則，著重知識、創造力同包容性；果個學院嘅導師係魔咒學教授菲力·孚立維，而學院幽靈係羅威娜·雷文克勞個女—海倫娜·雷文克勞（灰衣貴婦）。根據羅琳嘅講法，雷文克勞學院大致對應於四大元素入面嘅風，佢嘅代表顏色係藍色同青銅色。
雷文克勞學院培養咗好多出名嘅巫師，包括果個系列主角哈利·波特嘅初戀女友—張秋，同埋佢嘅好朋友露娜·羅古德:43。

特質
雷文克勞學院著重智慧、博學、睿智同機智，因為咁果個學院更傾向於揀有天賦而且積極學習嘅學生。果個學院嘅代表物係鷹而唔係渡鴉（電影裡面為咗貼題啲而將佢改成渡鴉），而佢代表顏色係藍色同青銅色（哈利波特系列同怪獸系列入面以藍色同銀色嘅領呔同頸巾代替）。喺果個系列嘅小說同電影入面，果個學院嘅導師係魔咒學教授菲力·孚立維，而學院幽靈係有灰衣貴婦之稱嘅海倫娜·雷文克勞。
根據羅琳形容，葛來分多學院嘅妙麗·格蘭傑同米奈娃·麥都係好聰明嘅女巫，佢哋兩個分別喺佢班級入面成為最優秀嘅女巫，而分類帽都曾經很嚴肅地考慮把她們派到雷文克勞學院。
另外，雷文克勞學院尊重個別差異，對於各類資質嘅學生都有好強嘅接納同包容性，因為咁果個學院嘅學生有時都會顯得好特別，有唔同尋常嘅知識興趣，比如哈利嘅好朋友—露娜·羅古德就係果個學院嘅學生。雷文克勞普遍歡迎仲接受呢啲「怪人」，而果度亦係佢哋最理想嘅學院。
對於學業成就方面，雷文克勞有著相當的競爭力。赫夫帕夫的級長加布里埃爾·杜魯門曾指出，雷文克勞的人會因為自己的學院走出了名人而感到非常驕傲，然而雷文克勞通常跟其他學院之間並沒有甚麼強烈的競爭關係，除了在魁地奇比賽（在這種情況下，他們跟赫夫帕夫的競爭最為激烈）。哈利認為雷文克勞會跟赫夫帕夫學院一樣，跟葛萊分多站在一起對抗史萊哲林。後來也確實有許多雷文克勞的學生加入了鄧不利多的軍隊，並在霍格華茲大戰中跟葛萊分多與赫夫帕夫的師生並肩作戰，其中包括哈利的初戀女友張秋。

位置
雷文克勞塔喺霍格華茲城堡嘅西面，佢嘅交誼廳係一間好大嘅圓形房，佢嘅穹頂天花板上畫咗星星，牆壁上嘅窗呈拱形，上面掛住藍色同青銅色嘅絲綢窗簾，地下舖住深藍色嘅地毯，地毯上都係佈滿星星。地板上擺放咗枱、扶手椅同書架，交誼廳入面仲有一尊戴住王冠嘅羅威娜·雷文克勞嘅白色大理石雕像複製品，果個雕像複製品佇立喺交誼廳大門對面嘅壁龕裡面。哈利·波特曾喺1998年入去果個交誼廳為咗搵佛地魔分靈體嘅線索，哈利仲指出，雷文克勞「有周圍群山嘅壯麗景色」。
同其他學院交誼廳唔同嘅係，入去雷文克勞交誼廳嘅人一定要先正確回答仲解決到由鷹形青銅門環俾出嚟嘅一個邏輯謎語先可以入去，而葛萊分多同史萊哲林嘅交誼廳淨係需要密碼就可以入去。呢個說明咗無論進入嘅人係嚟自邊個學院，只係擁有足夠智慧嘅人就可以入去裡面。作為葛萊分多學院導師嘅麥教授喺1998年由於準確咁解開咗謎題，佢因為咁就可以一啲力都唔洗出就可以入到去雷文克勞嘅交誼廳。

相關物品
雷文克勞嘅傳承物品係雷文克勞嘅王冕，果個係屬於羅威娜·雷文克勞嘅一頂已經褪色生鏽嘅寶石王冠，相傳戴咗佢就會令人更聰明。後來羅威娜個女—海倫娜·雷文克勞為咗試吓變得比佢阿媽更聰明而偷提咗果個王冕，仲收埋喺阿爾巴尼亞森林一棵空心樹嘅樹洞入面，直至湯姆·瑞斗使計喺海倫娜果度知道呢件事。一直喺度搵有歷史意義嘅嘢嚟整分靈體嘅瑞斗，佢後來利用果個王冕整咗做佢嘅分靈體，仲喺好多年之後返到霍格華茲城堡果陣將佢收埋喺萬應室裡面。哈利·波特喺《死神的聖物》入面成功說服咗海倫娜將王冕嘅位置話俾佢知，令佢搵到成為咗分靈體嘅王冕。果個王冕最後俾哈利嘅同學克拉放嘅惡魔之火摧毀咗。
雷文洛克

雷文洛克係一個美國餐飲家、實業家、作家、推銷員、創業家。
雷捷

朱利斯 雷捷閣下（英文：The Right Honourable Jules Léger，1913年4月4號—1980年11月22號）係加拿大外交官同政治人，1974年至1979年期間出任第21任加拿大總督。
雷敦密蘭路站

雷敦密蘭路站（英文：Leyton Midland Road railway station）係倫敦地上鐵福音樹至巴京綫嘅一個鐵路站，位於窩咸森林區（英文：London Borough of Waltham Forest）雷敦，屬第 3 收費區。

列車服務
目前係15分鐘一班車，深夜時間30分鐘一班車。
銀錠路

銀錠路（粵拼：ngan4 ding3 lou6）係中國廣西桂林嘅西北-東南走向道路，喺象山區。西北邊從環城西二路同民族路嘅交界開始，一直去到中山南路同雉山路嘅交界，成條路似英文字母「L」噉。

敘述
全長680m，闊18米，雙向4車道。
銀鯧

銀鯧（Pampus argenteus），係鯧科鯧屬嘅一種魚，喺臺灣係好流行嘅食用魚，重會攞佢嚟拜神、拜祖先。
銀龍飲食

銀龍飲食（Ngan Lung Restaurant），係香港嘅茶餐廳集團，主要用銀龍粉麵茶餐廳個名去經營，有十幾間舖。
銅

銅（粵拼：tung4）係一種金屬元素，符號 Cu，原子序數 29。符號 Cu 來自拉丁文Cuprum。銅不論延性、展性、導電能力都非常好，可以用嚟做導電體，建築材料同唔同種類嘅合金。

特性
銅
銅延展性強，1克銅就可以拉出3000米長嘅細絲，或者壓成10幾平方米嘅銅板。銅嘅導電性同導熱性都很高，僅次於銀，但係銅價格平好多。需要辦異時，高純度嘅銅叫做紅銅（喺其他種類中文，亦叫赤銅及紫銅……）；加入其他金屬，可以整成黃銅、白銅及青銅等合金。
銀錠橋

銀錠橋（粵拼：ngan4 din3 kiu4；簡化字：银锭桥）係中國北京一古橋，大明時期起好，位置喺西城區什剎海嘅前後海之間。佢亦係西城區一文物。

名
個橋樣因為似倒立嘅銀錠而改成噉嘅名。

史
個橋喺大明時期起好，早期曾經係燕京小八景（西涯八景嘅「銀錠觀山」嗰個）之一。北京市人民政府曾經喺1984年將佢嘅橋面、欄板同望柱亦改成漢代白玉材質結構。1989年8月1號俾西城區人民政府公佈做西城區嘅文物。1990年5月亦翻新過兼改成混凝土建築。

風格
橋身長8.3m，闊7.9m，高4.35m。橋身上邊刻住從右到左睇嘅「銀錠橋」三個繁體字，嗰三個字出自北京市著名歷史學家——單士元嘅手筆。
銀齡帥靚正

《銀齡帥靚正》係香港賽馬會慈善信託基金贊助，由香港電台電視部聯同流金頌同香港中文大學賽馬會老年學研究所製作嘅電視節目，由李司棋旁白，共十集，推廣晚年生活嘅正面訊息，提升大眾對人口老化問題嘅關注。五集重點節目喺2015年6月30號起逢星期二夜晚七點喺無綫電視翡翠台播出，全套十集一個鐘加強版喺2015年8月12號起，逢星期三夜晚八點半喺港台電視31播出。

簡介
節目以紀錄片、個案專訪、同長者互動遊戲嘅形式，讓大眾認識長者喺人口老化嘅社會裏面面對嘅唔同議題，當中包括理財、院舍從業員嘅情況、照顧患有腦退化嘅長者、長者用品同家居設計、獨居生活、退休後嘅生活同工作、長者同家人嘅關係同老朋友等。
銃夢

《銃夢》（Battle Angel Alita）係套日本漫畫作品，由木城雪戶創作。
呢套漫畫畀美國電影監製占士金馬倫睇中拍電影版，即係《銃夢：戰鬥天使》。
驚兆

《驚兆》（粵拼：ging1 siu6，Signs）係套美國嘅科幻片、外星生命侵略同恐怖片，喺2002年7月29號上畫，由禮切沙也馬蘭導演。片長102 分鐘，票房有408,000,000美金。
驚嘅生態學

驚嘅生態學（粵拼：geng1 ge3 sang1 taai3 hok6；英文：ecology of fear），或者叫恐懼嘅生態學，係 2020 年代興起嘅一個動物生態學概念，講緊獵食者之所以能夠令獵物嘅數量下降，唔單只係因為「殺獵物，獵物數量自然跌」咁簡單，仲係因為獵食者對獵物產生長遠嘅情緒影響。

基本諗頭
内文：天敵同恐懼
首先好顯然易見嘅係，唔同嘅物種嘅動物之間好多時有住獵食者同獵物嘅關係，例如狼係好多種細隻哺乳類嘅天敵，一隻狼要填飽個肚，就梗要去捉兔仔等嘅獵物嚟食（捕食）。喺廿世紀嘅生態學當中，研究者想像「獵食者點樣影響獵物」嗰陣，往往係單純噉諗「獵食者殺獵物，令獵物數量下降」。但係自從廿一世紀初，啲人開始研究動物入便嘅情緒現象，發覺獵食者對獵物嘅影響，仲有喺心理層面浮現。
舉例說明，有廿一世紀初嘅研究指出，獵物畀獵食者追殺嗰陣唔淨只會即刻出現戰鬥定逃走反應。就算喺件事過咗好耐之後，啲獵物仲會出現一連串嘅行為同生理變化，例如野生嘅兔乸多次畀獵食者（例如狼同狐狸）追但大難不死之後，會不時提高警戒，好似係成日仍住有獵食者喺左近噉，亦會因而食少咗嘢，生少咗兔仔，甚至湊仔女嘅能力（由啲仔女成功長大嘅機率反映）會下降—即係話獵食者嘅存在唔單只會短期噉「殺獵物，令獵物數量跌」咁簡單，仲會長遠噉透過佢哋製造嘅恐懼，壓抑獵物嘅數量。

人類相關
睇埋：創傷後壓力症
呢種噉嘅情況，被指好似係獵食者令獵物出現創傷後壓力症（PTSD）噉：PTSD 係指人响遭遇過極大壓力（例如上沙場打仗）之後，出現一啲心理上嘅失調，會成日發惡夢同焦慮呀噉。有研究者指出，獵物遇上獵食者大難不死（極大壓力），出現一系列行為異常，最後搞到佢哋繁殖嘅能力下跌，彷彿就好似係呢啲獵物患上咗 PTSD 噉。有理論家進一步指出，呢種現象表示人類身上見到嘅 PTSD 係一種進化出嚟嘅適應機能，令到一個人或者一隻動物面對「四圍都危險」嘅環境嗰陣能夠調節自己行為同生理，變到成日都緊張，犧牲少少繁殖能力但提高警戒，整體嘅生存能力提高。
驚天核網

《驚天核網》（粵拼：ging1 tin1 hat6 mong5）係套美國嘅科學幻想電影，喺2002年上畫。呢套戲嘅主角有摩根費曼同賓艾佛力。
驚天奪寶系列

《驚天奪寶》（英文：National Treasure）系列係美國虛構歷史動作冒險嘅作品，包括有兩部電影、前傳書籍系列，同埋一部電視劇，而電視劇係講電影版20年後嘅故事。
驚天奪寶：古寶邊緣

《驚天奪寶：古寶邊緣》（英文：National Treasure: Edge of History）係一套美國嘅動作冒險電視劇，喺Disney+度播放。套劇係延續番《驚天奪寶》電影系列個故事。主演係Lisette Olivera（英文：Lisette Olivera），而嘉芙蓮薛達鍾斯扮演大反派，Justin Bartha（英文：Justin Bartha）扮番電影裏面嘅次要角色，夏菲基圖喺套劇集開頭扮番電影裏面嘅角色。套劇喺2022年12月14號播出。2023年4月，喺第一季後取消咗套劇。
驚天動地

《驚天動地》（Con Air）係一部1997年嘅美國動作電影，由Simon West執導。主演係尼古拉斯基治、尊古錫、尊麥高維治。
鷹森淑乃

鷹森淑乃 ，係日本嘅一個女藝人同埋配音員。
鷹村彩花

鷹村彩花 ，係日本嘅一個女藝人同埋配音員。
鷹巢山

鷹巢山（Eagle's Nest），又叫尖山，係香港嘅山，海拔高305米，喺沙田區，附近範圍劃咗入獅子山郊野公園。
鷹形目

鷹形目（學名：Accipitriformes）係鳥綱一個目，下有鷹科、鶚科同蛇鷲科。
鷹屬

鷹屬（學名：Accipiter）係喺鷹科入面嘅一個屬嘅猛禽，約莫有50個品種。
鷹峰路

鷹峰路（粵拼：jing1 fung1 lou6）係中國廣東韶關嘅東西走向主幹道，喺乳源縣城。西邊從南水路同金獅南、北路交界開始，一直去到東邊嘅南環東路。

敘述
全長5km，闊32米，雙向4～6車道。馬路分開咗東、中、西三橛。

鷹峰路嘅三條道路，起點到終點
鷹峰西路：從南水路同金獅南、北路交界開始，一直去到環城西路同河南路嘅交界。
鷹峰中路：從環城西路同河南路嘅交界開始，一直去到環城東路。
鷹峰東路：從環城東路開始，一直去到南環東路。
鷹揚街

鷹揚街（英文：Ying Yeung Street），係香港九龍馬頭角嘅一條馬路，由木廠街開始，去到馬頭角道，條街嘅長度唔夠100米，係「馬頭角十三街」之一。
魏韵芝

魏韵芝（英文：Ngai Wan Chi, Joyce，1990年1月22號—）係香港無綫電視女藝人，選過2016年香港小姐競選，而家做緊《港生活港享受》同《東張西望》等節目主持。

早年
魏韵芝喺香港出世，家族幾有錢，佢外公王國旌（Chris）係金融公司老闆，又係香港藝人關之琳前夫（1981年結婚；1982年離婚）。
魏韵芝中學讀英皇佐治五世學校，嗰時識到依家係香港歌手嘅王灝兒（JW）；大學讀倫敦政治經濟學院法律系，嗰時同依家係港姐冠軍嘅麥明詩做咗老友。

入行經過
魏韵芝畢業後做過律師，但2016年放棄律師工作，參加香港小姐競選，參選時有「導彈律師」外號，最後打入20強，選後加入無綫電視，主要做節目主持工作。
魑魅魍魎

魑魅魍魎（ci1 mei6 mong5 loeng5），係源自中國上古傳說，喺山澤間害人嘅妖怪。
魔動閃霸

魔動閃霸（粵拼：mo1 dung6 sim2 baa3）係中國大陸男聲組合，中國內地説唱組合，由Smelly D王彥深、aZi田昌宇組成。
2020年，參加説唱節目《説唱聽我的》 ，2022年4月，參加港樂競唱獻禮節目《聲生不息·港樂季》。2022年9月10日，參加東方衞視《朤月東方——月光露營會》。
2023年12月31日，參加《2023-2024湖南衞視芒果TV跨年晚會》。

演藝經歷
2020年，參加芒果TV説唱音樂綜藝説唱節目《説唱聽我的》。
2021年，發行專輯《魔》；在《哥哥的飛馳人生》節目中演唱《東風日產天籟2021款飛馳秀》。
2022年，和齊思鈞合作單曲《芒卡》。
2022年4月24日，參加的港樂競唱獻禮節目《聲生不息·港樂季》在湖南衞視播出，在四公舞台《真的漢子》中把克勤隊全員都寫進了rap裏，後又特意為女隊、何老師和王祖藍寫了詞。
2022年7月，演唱電視劇《張衞國的夏天》反詐宣傳曲《國國別交錢》；9月10日，參加《朤月東方·月光露營會》，表演海派潮音《貴妃醉酒》選段《海島冰輪初轉騰》。
2023年3月17日，參加《火種音樂節》。12月31日，參加《2023-2024湖南衞視芒果TV跨年晚會》，與鳳凰傳奇組合共同演唱歌曲《奢香夫人》《最炫民族風》。
魔奇花屬

魔奇花屬（學名：Moltkia）係紫草目紫草科嘅一個屬。
魏釗

魏釗（1983年8月29號—）係香港嘅足球員，係守門員，而家踢緊香港甲組足球聯賽球隊屯門足球隊。
魔像

魔像（Golem，粵拼：go1 lem4）係源自猶太人民俗，指一啲大致人噉形、用泥土造嘅存在體。
魏麗霞

魏麗霞，香港親中派商人，國際家居零售創辦人。

經歷
佢喺1988年由北京去香港，九十年代同合作夥伴搶攻「十元店」市場起家，之後創立家品零售連鎖店「日本城」。
喺2021年10月，佢被報道用2億買下貝沙灣頂層複式戶。

家庭
佢有兩個仔，大仔喺英國嘅大學修讀金融經濟學。

作為上市公司主席違反證監會《收購守則》
2019年3月至5月期間，魏麗霞曾經分別13次觸發作出強制全面要約嘅責任，但就冇履行責任，持續違反《收購守則》規則。

政治立場
佢嘅政治立場係親中派，曾經參與同幫手舉辦一啲推廣中國憲法嘅活動，並擔任油尖旺推廣「一國兩制」委員會主席。
魔域幻境系列

《魔域幻境系列》（Unreal）係由 Epic Games 開發嘅一隻第一身射擊遊戲。
陳淑文

陳淑文，香港律政司人員，高級助理刑事檢控專員。
佢因為喺一啲同香港反送中運動相關嘅案件入面代表政府，所以得到一啲媒體嘅關注，亦因為咁曾經被美國國會暨行政當局中國委員會點名，批評佢有份侵犯香港人人權。
陳海帆

陳海帆（Chan Hoi Fan Sonia，1964年12月—）係澳門特別行政區行政法務司司長，廣州出世，祖籍廣東東莞。

屋企
陳海帆已婚，有兩名亞仔。
陳浩華

陳浩華係香港親中派政治人物。

選舉經歷
喺2021年9月，佢成為香港特别行政區選舉委員會委員(內地港人團體代表)。
陳淑玲

陳淑玲，香港親中派政治人物兼商界人士。

選舉經歷
喺2016年，佢成為香港特别行政區選舉委員會工業界（第二）委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會紡織及製衣界委員。之後佢喺李家超無提政綱嘅情況下，有份提名李家超參與2022年香港行政長官選舉。
陳淑珠

陳淑珠，親北京派商人。

部分公職
港澳台灣同鄉會理事、會長、副會長等職位。
港澳台慈善基金會第四屆副主席
陳浩瑋

陳浩瑋（1992年4月30號—）係中華台北足球員，司職前鋒或者翼鋒，中華台北足球代表隊球員，效力過中國甲組足球聯賽球隊北京北控同埋香港超級聯賽球隊東方龍獅。
雷神之鎚

雷神之鎚（Mjölnir）係北歐神話入面雷神托爾嘅一把鎚。
雷神奇俠4：愛與雷霆

《雷神奇俠4：愛與雷霆》（英文：Thor: Love and Thunder）係2022年上畫嘅美國電影，《雷神奇俠3：諸神黃昏》續作，由基斯咸士禾夫、泰莎湯遜、泰格韋替替、妮妲莉寶雯主演，泰格韋替替執導。
雷神港

雷神港（法羅文：Tórshavn；丹麥文：Thorshavn）係法羅群島嘅首府。
雷神奇俠

雷神奇俠（英文：Thor）係驚奇宇宙嘅復仇者之一，戰鬥力非常高。
佢嘅設定係嚟自北歐維京神話嘅神Thor，奧丁個仔，因太過自大而俾奧丁送到凡間。
雷米馬力

雷米馬力（英文：Rami Said Malek，1981年5月12號—）係美國一個埃及裔演員。
隼科

隼科（Falconidae）係隼形目嘅雀嘅其中一個科，有約莫10個屬。
雀巢咖啡

雀巢咖啡，英文名叫Nescafé，係全世界最暢銷嘅即溶咖啡，係雀巢公司出品。雀巢咖啡有好多唔同產品。Nescafé係Nestlé雀巢公司同café咖啡兩個字夾埋。雀巢1938年4月1號已經響瑞士賣咖啡粉，呢隻粉係麥士摩根他拿（Max Morgenthaler）同佢條隊用七年先整得出。
雀巢咖啡好受歡迎，第二次世界大戰嗰陣，成間美國廠，一年一百萬包，就留畀美軍用
。好多地方叫即溶咖啡做Nescafé。
雀仔街

雀仔街，本來係指香港旺角嘅康樂街。而家一般人叫嘅雀仔街，係指園圃街雀鳥公園。呢個雀鳥公園嘅檔口，大多數係由雀仔街嗰面搬過嚟。

康樂街
1960年代初，好多香港鍾意養雀嘅人，聚集喺上海街597號奇香茶樓交流雀經。慢慢好多賣相關用品嘅商鋪，都喺奇香茶樓嗰度開，慢慢形成所謂嘅雀仔街。由於大家都習慣咗響嗰度買賣雀鳥，同埋相關嘅嘢，所以奇香茶樓執咗之後，雀仔街依然存在，成為咗香港其中一個景點。

市區重建
政府喺1990年代決定，重建康樂街一帶嘅舊樓，成為咗今日嘅朗豪坊，市區重建局嘅前身土地發展公司，喺1996年3月耗資二千九百萬，喺園圃街興建雀鳥公園，並且喺1997年3月落成。而後來大家亦將雀仔街稱呼，畀咗新嘅園圃街雀鳥公園。
雀巢公司

雀巢公司（Nestlé）係一間瑞士嘅跨國食品企業。佢係由亨利內斯特萊響1866年創建嘅，而家公司嘅總部就喺瑞士日內瓦湖畔嘅 Vevey。
隼屬

隼屬（Falco）係隼形目隼科嘅雀嘅其中一個屬，有約莫37個品種。入面好多品種都畀人用嚟打獵，所以又叫獵鷹。
雀仔橋

雀仔橋係香港西營盤一條行人橋，喺皇后大道西130號國家醫院對出，舊時高陞戲院對面。
雀屋

雀屋，又叫雀箱，係起畀雀住嘅屋，通常都係木做，掛晌樹上高。佢唔係雀籠困住隻雀，而係可以自由出入，性質似雀巢。
鶴咀燈塔

鶴咀燈塔又叫德忌立角燈塔（英文：Cape D'Aguilar Lighthouse），係香港第一座燈塔，喺香港島南區鶴咀半島嘅鶴咀，喺2006年3月3號被評為香港法定古蹟。

史
喺鶴咀炮台眺望燈塔
鶴咀燈塔近攝
香港成為英國的殖民地之後，水上交通變得更為繁忙，尤其是1869年蘇彝士運河開通咗之後。1867年，英國海軍測量師里德中校（Commander Reed）選址喺香港起燈塔，當時揀咗南丫島同南面嘅蚊尾洲（Gap Rock），但因為地點喺清廷管轄領土裏面，英方同清廷傾唔埋而取消。最後喺1873年3月揀咗鶴咀、青洲同黑角頭呢三個地方。於是起燈塔嘅工程隨即展開，鶴咀燈塔亦喺1875年4月16號完成啟用。造價15,000港元，起好時高17米，採用煤同石油氣燈，天朗氣清時訊號燈發出穩定嘅白光能夠照到23海里以外。燈塔並有看守員駐守。
1893年，喺橫瀾島嘅燈塔起好啟用，因此鶴咀燈塔就失去咗使用價值，最後喺1896年停止運作。期間曾經喺1905年計劃拆咗照明設施搬去青洲燈塔，以提升效能，但發現部件太大，唯有放棄，改為喺旁邊另起一座新嘅青洲燈塔。1975年，鶴咀燈塔重新啟用，並改做自動化操作。
鶴咀燈塔係香港第一座燈塔建築，喺香港海事史上佔有重要嘅地位，喺2000年被古物古蹟辦事處評為歷史建築，2006年獲升格為法定古蹟。

特色
鶴咀燈塔喺香港島東南角，係一座高9.7米白色嘅圓形石塔，燈塔嘅底座、拱形嘅門口同裏面嘅螺旋形樓梯都係用石塊砌成，入口嘅鐵門就刻咗幾何圖案。照明儀器係固定一級屈光鏡，用折射原理將光聚焦到中心，射出嘅白色燈光可遠至23海里外嘅水域。
鶴咀海岸保護區

鶴咀海岸保護區（英文：Cape D'Aguilar Marine Reserve），係香港嘅海岸保護區，喺香港島東南邊鶴嘴附近海域，面積20公頃，1996年7月1號劃定。
鶴咀海岸保護區範圍包括鶴咀半島北部、東部及南部水域，亦包括狗髀洲。
鶴園街

鶴園街（英文：Hok Yuen Street），係香港九龍鶴園嘅一條馬路，由漆咸道北開始，去到崇安街、民樂街同鶴園東街路口。
鶴園角北帝廟

鶴園角北帝廟係香港九龍紅磡嘅一間北帝廟，係喺九龍紅磡馬頭圍道146號，而家被評為香港三級歷史建築。由於鶴園角北帝廟嘅位置喺紅磡，所以成日被叫做「紅磡北帝廟」，鶴園角北帝廟而家由華人廟宇委員會打理。

歷史
鶴園角北帝廟喺1876年起嘅，原址係喺今日馬頭圍道同青州街交界嘅小山丘上面。1921年，呢間北帝廟因政府開闢道路而拆咗。真武大帝（北帝）神像就暫放咗喺譚公道。1929年卑利船廠嘅一名管工提議起過一間新廟，再續香火，於是街坊一眾夾錢，喺紅磡馬頭圍道嘅現址重起新廟。
雖然喺原址嘅北帝廟已經喺1921年拆咗，但而家原址附近仍有一條命名為北帝街嘅街道。鶴園角北帝廟喺紅磡馬頭圍道同北拱街嘅交界處，而北拱街嘅個名具有「受北帝拱衞嘅地方」嘅意思。廟前供奉嘅土地壇，本來喺機利士路，聽講超過一百年歷史，1960年因發展而搬咗去紅磡嗰度。鶴園角北帝廟曾經喺2005年進行過大型嘅維修工程。
鶴城

鶴城區，中國湖南懷化嘅市轄區。
齊齊哈爾，有遞個名嗌鶴城。